പരിചയം നടിച്ച് കടയിലെത്തിയ ആള് 90,000 രൂപ കവര്ന്നു മുള്ളേരിയ: വ്യാപാരിയുമായി പരിചയം നടിച്ച് കടയിലെത്തിയ ആള് 90,000 രൂപ കവര്ന്നതായി പരാതി. കടയില് സാധനം വാങ്ങാനെത്തി തിരക്കേറിയ സമയത്ത് വ്യാപാരിയുടെ സഹായിയായി കൂടിയാണ് തട്ടിപ്പ് നടത്തിയത്. മുള്ളേരിയ മുണ്ടോള് ജംഗ്ഷനില് ബാലകൃഷ്ണന്റെ ഉടമസ്ഥതയിലുള്ള ചിത്ര സ്റ്റേഷനറി കടയിലാണ് കവര്ച്ച നടന്നത്. കഴിഞ്ഞ ദിവസം ഉച്ചയ്ക്ക് പന്ത്രണ്ടരയോടെ കടയില് തിരക്കുള്ള സമയത്ത് വെള്ളനിറത്തിലുള്ള കാറിലെത്തിയ ആളാണ് പരിചയം നടിച്ച് അകത്തു കയറിയത്. മറ്റുള്ളവര്ക്ക് സാധനങ്ങള് എടുത്തുകൊടുക്കുന്നതിന് ബാലകൃഷ്ണനെ സഹായിക്കുകയും അതിനിടയില് തനിക്കുവേണ്ടിയും സാധനങ്ങള് എടുത്തുവയ്ക്കുകയും ചെയ്തു. അതിനിടെ കയര് വേണമെന്നാവശ്യപ്പെടുകയും അത് എടുത്തുകൊടുക്കുന്നതിനായി ബാലകൃഷ്ണന് കടയുടെ പിന്നിലേക്ക് പോവുകയും ചെയ്തു. പിന്വശത്താണ് കയര് സൂക്ഷിച്ചിട്ടുള്ളതെന്ന് കണ്ടറിഞ്ഞാണ് ഇയാള് അതുതന്നെ ആവശ്യപ്പെട്ടതെന്ന് കരുതുന്നു. ബാലകൃഷ്ണന് പിന്നിലേക്ക് പോയി കയര് എടുത്തുവരുമ്ബോഴേക്കും ഇയാള് അപ്രത്യക്ഷനായിരുന്നു. പിന്നീട് മറ്റൊരാളിന് ബാക്കി കൊടുക്കുന്നതിനായി മേശവലിപ്പ് തുറന്നപ്പോഴാണ് പണം മോഷണം പോയതായി അറിയുന്നത്. ബാലകൃഷ്ണന്റെ പരാതിയില് ആദൂര് പോലീസ് കേസെടുത്തു. പരിസരത്തെ സിസിടിവി ദൃശ്യങ്ങള് പോലീസ് പരിശോധിച്ചുവരികയാണ്.